Europa (1789)
Palvelus

Alus saapui 28. maaliskuuta 1790 Ferrolista Cartagenaan, mistä se lähti 3. huhtikuuta Borjan laivaston mukana koeajoihin. Toukokuussa alus saapui San Fulgencion ja fregattien Santa Teresan, Perlan, Santa Dorotean ja Junon kanssa Cádiziin. Kesäkuussa alus oli Nootkan kriisin vuoksi Marques del Socorron laivastossa Cádizissa. Se kuljetti Santa Dorotean ja Junon kanssa Cádizista Algeriin joukkoja. Alus suojasi 5. lokakuuta 1790 Cádizista San Juan Nepomucinon ja fregattien Palasin, Santa Dorotean ja Junon sekä priki Galgon kanssa seitsemän rahtialuksen joukkojenkuljetussaattueen Algeriin ja Ceutaan. Alus palasi 18. lokakuuta Gallardon, Santa Dorotean ja Junon kanssa Cádiziin.
Alus saapui 5. tammikuuta 1791 Cádizista San Juston ja San Leandron kanssa Ferroliin, missä ne siirrettiin reserviin. Vuonna 1793 alus oli reservissä. Alus lähti 20. helmikuuta 1793 Cartagenaan Melgarejon laivastossa, jonka muut alukset olivatGalician, Magnánimon, San Telmon, Intrépidon ja Infante don Pelayon. Cartagenassa laivastossa liittyi Borjan laivastoon. Alus lähti 20. maaliskuuta Puerto Mayorgasta Winthyuesenin alaisuudessa kohdatakseen Conquistadorin ja Infante don Pelayon Gibraltarin salmessa. Alus oli 29. heinäkuuta Cartagenassa Borjan laivastossa.
Syyskuussa alus lähti Cartagenasta Pedro Autránin lippulaivana. Osaston muut alukset olivat linjalaivat Infante don Pelayo ja Soberano sekä fregatit Santa Cecilia ja Santa Brígida. Lisäksi osastoon kuului yksi priki. Osaston tehtävänä oli siirtyä Tunisiaan ja olla siellä viisi kuukautta. Alus palasi 21. maaliskuuta 1794 Autránin osaston mukana Cartagenaan. Se lähti 22. huhtikuuta Cádizista kuljettaen elohopeaa ja muita tarvikkeita Veracruziin, jonne alus saapui 19. kesäkuuta. Alus lähti 22. joulukuuta Veracruzista Havannaan lastinaan kuuden miljoonan peson arvosta aarteita ja suojaten seitsemää rahtialusta, jotka kuljettivat jauhoja ja joukkoja. Saattue saapui 13. tammikuuta 1795 Havannaan, mistä alus lähti 28. helmikuuta San Carloksen, kahden fregatin ja 45 rahtialuksen saattueen kanssa suojanaan Bahamalle saakka Cárdenasin laivasto. Alusten lastina oli aarteita, platinaa ja elintarvikkeita. Alus saapui 19. huhtikuuta San Carloksen kanssa Cádiziin lastinaan viiden miljoonan peson edestä aarteita.
Toukokuussa 1795 alus oli Cádizissa Mazarredon laivastossa. Kesäkuussa alus oli La Carracassa telakalla kuparoitavana ja kunnostettavana. Se lähti 26. kesäkuuta Cádizista fregatti Santa Catalinan kanssa suojaten saattuetta Cabo de São Vicenteen. Alus oli 7. syyskuuta Ignacio María de Álava y Sáenz de Navarreten laivastossa Cádizissa. Se lähti 22. marraskuuta Álavan lippulaivana Chilen kautta Manilaan. Laivaston muut alukset olivat linjalaivat Montañés ja San Pedro sekä fregatit Nuestra Señora del Pilar ja Fama. Laivasto ohitti 6. joulukuuta Kanariansaaret. Nuestra Señora del Pilar erkani 19. joulukuuta laivastosta kuljettaakseen postia Puerto Solidadiin Falklandeille. Laivasto lähti 4 helmikuuta 1796 Puerto Egmontista Falklandeilta ja saapui 4. maaliskuuta Concepcióniin Chileen, mistä matka jatkui 6. lokakuuta Filippiineille Manilaan.
Saavuttuaan Manilaan 25. joulukuuta alus valvoi Filippiinien aluevesiä Ranskan vallankumoussotien sekä Espanjan-Britannian sodan aikana. Alus siirrettiin 8. tammikuuta 1797 telakalle Caviteen, mistä se vapautui maaliskuussa. Huhtikuussa 1797 osaston alukset vaurioituivat jouduttuaan taifuuniin, mikä pakotti alukset telakalle Caviteen. Tammikuussa 1798 Britannian kuninkaallisen laivaston Edward Cooken johtama osasto hyökkäsi Manilaan, jolloin Europa oli telakalla.
Álavan laivasto lähti 9. tammikuuta 1799 Cavitesta Makaoon. Laivueen tehtävänä oli kaapata brittien vuotuinen Eurooppaan matkaava saattue. Espanjalaiset saapuivat tammikuun lopulla lähelle Makaota Helmijoen suuhun, jossa laivueeseen liittyi kaksi Ranskan laivaston fregatit 44-tykkinen Preneurse ja 20-tykkinen Brulegueille. Yhdistynyt laivasto kävi 27. tammikuuta ratkaisemattoman taistelun saattuetta saattaneita Britannian kuninkaallisen laivaston aluksia vastaan. Taistelussa Europa yritti ajaa takaa kevyempää HMS Intrepidiä, mutta vahingoitti samalla Montañesia joutuen keskeyttämään takaa-ajon. Navarrete joutui vetäytymään laivueineen takaisin Caviteen, jonne saavuttiin 2. helmikuuta.
Huhtikuussa Europa ja Fama lähetettiin uudelleen Makaoon, jolloin ne eivät kohdanneet ainuttakaan brittialusta. Ne palasivat toukokuussa Caviteen. Alus jäi huoltamatta eikä se enää ollut merikelpoinen. Vuonna 1801 alus todettiin Manilan satamassa lahonneeksi hylyksi ja poistettiin 1803.